               9.3.2016

               DA

               Den Europæiske Unions Tidende

               C 93/186

         P7_TA(2013)0382
   EU's politik over for Hviderusland
   Europa-Parlamentets henstilling til Rådet af 12. september 2013 om EU's politik over for Hviderusland (2013/2036(INI))
   (2016/C 093/30)

      Europa-Parlamentet,

               —

               der henviser til sin beslutning af 26. oktober 2012 om situationen i Hviderusland efter parlamentsvalget den 23. september 2012 (1),

               —

               der henviser til sin beslutning af 29. marts 2012 om situationen i Hviderusland (2),

               —

               der henviser til sin beslutning af 12. maj 2011 om Hviderusland (3),

               —

               der henviser til sin beslutning af 20. januar 2011 om situationen i Hviderusland (4),

               —

               der henviser til sin beslutning af 12. september 2012 om årsrapporten fra Rådet til Europa-Parlamentet om den fælles udenrigs- og sikkerhedspolitik (5),

               —

               der henviser til sin beslutning af 14. december 2011 om revision af den europæiske naboskabspolitik (6),

               —

               der henviser til resolution af 1. juni 2013 fra konferencen for den nationale platform i civilsamfundsforummet under det østlige partnerskab,

               —

               der henviser til sin beslutning af 7. april 2011 om revision af den europæiske naboskabspolitik — den østlige dimension (7),

               —

               der henviser til Prag-erklæringen fra topmødet om det østlige partnerskab i 2009,

               —

               der henviser til konklusionerne fra samlingen i Rådet (udenrigsanliggender) den 15. oktober 2012 og til Rådets forordning (EU) nr. 1014/2012 af 6. november 2012 om restriktive foranstaltninger over for Belarus (8),

               —

               der henviser til forretningsordenens artikel 97,

               —

               der henviser til henstilling fra Udenrigsudvalget (A7-0261/2013),

               A.

               der henviser til, at der siden 1994 ikke er blevet afholdt frie og retfærdige valg i Hviderusland efter en valglov, der er i overensstemmelse med internationale standarder;

               B.

               der henviser til, at princippet om magtens deling i realiteten blev ophævet med forfatningsreformen i 1996, og at den politiske opposition efterfølgende ikke har været repræsenteret i de politiske institutioner og ikke har kunnet deltage i formuleringen og gennemførelsen af landets politiske retning;

               C.

               der henviser til, at menneskerettigheder og grundlæggende frihedsrettigheder i samme periode systematisk og massivt er blevet overtrådt, hvilket især gælder ytringsfriheden og forenings- og forsamlingsfriheden;

               D.

               der henviser til, at Det Europæiske Råd i 1997 suspenderede ratifikationen af partnerskabs- og samarbejdsaftalen og stillede den midlertidige handelsaftale i bero, og at forbindelserne mellem EU og Hviderusland derfor fortsat er reguleret under handels- og samarbejdsaftalen fra 1989;

               E.

               der henviser til, at forbindelserne EU-Hviderusland i perioden 2008-2010 var inde i en positiv udvikling, hvor Hviderusland viste vilje til at udvikle konstruktive forbindelser med EU, og der sporedes en vis bevægelse i retning af bedre forhold for civilsamfundet, oppositionen og den frie presse; der henviser til, at de brutale overgreb efter præsidentvalget i 2010 og skærpelsen af den undertrykkende politik, f.eks. arrestationen af præsidentkandidater efterfulgt af massearrestationer, politisk motiverede retssager mod repræsentanter for oppositionen og omfattende undertrykkelse af menneskerettighedsforkæmpere og uafhængige medier, imidlertid førte til en betydelig forringelse af disse forbindelser;

               F.

               der henviser til, at de hviderussiske myndigheder har afvist opfordringer fra EU om at efterleve de internationalt anerkendte demokratiske standarder og følger en selvisolerende politik, som den påtvinger den hviderussiske befolkning;

               G.

               der henviser til, at Europa-Parlamentet ikke anerkender det hviderussiske parlament, og at der i det seneste årti kun er en officiel delegation fra Parlamentet, der har besøgt Hviderusland, hvilket var i 2010;

               H.

               der henviser til, at 70 % af den hviderussiske befolkning ønsker forandringer i landet; der henviser til, at dele af befolkningen mener, at væsentlige forandringer i første omgang vil føre til forringelser af levestandarden (9);

               I.

               der henviser til, at der ville være større sandsynlighed for demokratiske ændringer, hvis reformvenlige dele af den nuværende regerende elite var engageret i reformer, men at de overordnede katalysatorer bør komme fra civilsamfundsorganisationer og private virksomheder;

               J.

               der henviser til, at indledning af en løbende politisk dialog med de hviderussiske myndigheder på de ovennævnte betingelser bør resultere i, at civilsamfundet og oppositionen inddrages i en dialog med mange forskellige parter, og i gennemførelsen af reformer;

               K.

               der henviser til, at topmødet i Vilnius om det østlige partnerskab kan blive endnu en vigtig mulighed for at skabe en betinget og gradvis forbedring af forbindelserne mellem EU og Hviderusland, forudsat at alle politiske fanger frigives og bliver politisk rehabiliteret;

               L.

               der henviser til, at EU som en konsekvens heraf har revideret og udvidet sine restriktive foranstaltninger (som i øjeblikket gælder 242 personer og 30 virksomheder), mens de hviderussiske myndigheder fortsætter med at nægte visse politikere, embedsmænd, herunder repræsentanter for internationale organisationer, journalister og civilsamfundsrepræsentanter adgang til landet;

               M.

               der henviser til, at yderligere bestræbelser efter en samlet strategi og handlingsplan kunne gavne opnåelsen af den politiske oppositions mål; der henviser til, at konkrete foranstaltninger såsom fælles lister til lokalvalgene i 2014, udarbejdelsen af et fælles politisk program og opstilling af én fælles kandidat til præsidentvalget i 2015 er positive tiltag i denne henseende;

               N.

               der henviser til, at den europæiske dialog om modernisering med det hviderussiske samfund, der blev indledt i 2012, har haft en positiv indvirkning på indledningen af en konstruktiv debat i det hviderussiske samfund om nødvendige reformer i landet og bevidstgørelse om EU; der henviser til, at der imidlertid er behov for yderligere udvikling af indhold, formål, strategi, passende finansiering og forvaltningsstruktur i forbindelse med denne dialog samt for en bedre koordinering af den med østlige partnerskabsinitiativer;

               O.

               der henviser til, at den nationale platform for civilsamfundsforummet under det østlige partnerskab er en vigtig og pålidelig partner og en for EU unik kommunikationskanal til den hviderussiske befolkning;

               P.

               der henviser til, at der stadig er politiske fanger i Hviderusland (10), heriblandt menneskerettighedsforkæmperen Ales Bialatski, der er indstillet til Sakharov-prisen, og som er blevet udsat for alvorlig psykologisk og fysisk tortur, herunder dødstrusler, ubegrundede overflytninger, utilstrækkelig lægehjælp og afslag på besøg af pårørende; der henviser til, at de vigtigste betingelser for en normalisering af forbindelserne mellem EU og Hviderusland fortsat er, at alle politiske fanger frigives og opnår politisk rehabilitering, samt at Hviderusland gør fremskridt med at efterleve sine internationale forpligtelser og respektere de grundlæggende menneskerettigheder, retsstatsprincippet og de demokratiske frihedsrettigheder;

               Q.

               der henviser til, at nedgangen i de politisk motiverede arrestationer (fra 868 i 2011 til 235 i 2012 ifølge menneskerettighedsorganisationen Viasna) kan tilskrives en atmosfære præget af undertrykkelse og intimidering;

               R.

               der henviser til, at de seneste restriktive lovændringer har ført til yderligere undertrykkelse af civilsamfundet, herunder af menneskerettighedsforkæmpere, uafhængige medier og forsvarsadvokater; der henviser til, at situationen generelt med hensyn til menneskerettigheder og grundlæggende friheder er under al kritik og fortsat giver anledning til stor bekymring som fremhævet i 2013 af FN's særlige rapportør for Hviderusland; der henviser til, at de hviderussiske myndigheders ligegyldighed over for det internationale samfunds appeller bidrager til en yderligere forværring af forbindelserne med EU og til Hvideruslands stigende selvvalgte isolation;

               S.

               der henviser til, at de hviderussiske myndigheder i 2012 indførte lovændringer, der giver KGB omfattende beføjelser til frit at anvende tvangsmidler; der henviser til, at sikkerhedstjenesterne ifølge den nye lov uden begrænsninger kan trænge ind i boliger og tilbageholde og anholde både hviderussiske borgere og diplomater og repræsentanter for internationale institutioner, der er beskyttet af immunitet; der henviser til, at loven ligeledes indeholder en bestemmelse, der fritager KGB-agenter for ethvert juridisk ansvar for skader, de er skyld i; der henviser til, at de hviderussiske specialstyrker har fået omfattende beføjelser til at opløse demonstrationer;

               T.

               der henviser til, at der i slutningen af 2011 blev foretaget ændringer i loven om »massemøder«, hvorefter afholdelse af masseprotester kan medføre strafansvar for forstyrrelse af den offentlig orden; der henviser til, at arrangører af massedemonstrationer er forpligtet til at give myndighederne oplysninger om deres finansieringskilder;

               U.

               der henviser til, at det i 2011 blev gjort strafbart at modtage udenlandske tilskud, og at definitionen af forræderi blev udvidet, hvorved myndighederne fik mulighed for at strafforfølge organisationer og enkeltpersoner, der modtager finansiel støtte fra udlandet, eller som deltager i arrangementer på internationalt plan;

               V.

               der henviser til, at det hviderussiske justitsministerium i 2012 afviste at registrere 19 ngo'er og to politiske partier, og at medlemmer af ikke-registrerede organisationer kontinuerligt intimideres, chikaneres og forfølges i Hviderusland;

               W.

               der henviser til, at Hviderusland er det eneste europæiske land, der anvender dødsstraf; der henviser til, at datoerne for henrettelserne ikke kendes af de pårørende og offentligheden, at den henrettedes lig ikke overdrages de pårørende med henblik på begravelse, og at begravelsesstedet heller ikke meddeles;

               X.

               der henviser til, at to personer i 2012 blev henrettet, til trods for at afviklingen af retssagerne ikke opfyldte kravene til en retfærdig rettergang; der henviser til, at der i 2012 efter en lang periode ikke blev bekendtgjort nogen nye dødsdomme, hvorimod der i 2013 på ny er afsagt sådanne domme;

               Y.

               der henviser til, at situationen i Hviderusland viser manglende tillid til retsvæsenet på grund af dets utilstrækkelige uafhængighed og politisk motiverede afgørelser;

               Z.

               der henviser til, at Hviderusland er det eneste land i det østlige partnerskab, der endnu ikke har oprettet en national menneskerettighedsinstitution;

               AA.

               der henviser til, at censur er et alvorligt politisk problem i Hviderusland;

               AB.

               der henviser til, at Hviderusland ifølge det af Journalister uden Grænser udarbejdede indeks »World Press Freedom Index« er rykket op fra en plads som nr. 168 og nu rangerer som nr. 157 ud af 179 lande, men at Hviderusland fortsat ligger lavest blandt landene i det østlige partnerskab (Aserbajdsjan (nr. 156), Ukraine (nr. 126), Georgien (nr. 100), Armenien (nr. 74), Moldova (nr. 55));

               AC.

               der henviser til, at adgangen til uafhængige tv- og radiokanaler samt trykte medier på nuværende tidspunkt er begrænset, og at de statslige medier dominerer nyhedsadgangen;

               AD.

               der henviser til, at situationen med hensyn til mediefrihed i Hviderusland er uacceptabel, navnlig på grund af chikaner mod journalister, der forbydes udrejse, restriktive love for tv-radio-virksomhed og internetfrihed samt selektive retsafgørelser over for uafhængige journalister, som det fremgår af tre straffesager, der blev indledt i sommeren 2012;

               AE.

               der henviser til, at mindst 15 aktivister og journalister i 2012 fik forbud mod at rejse ud af Hviderusland på grundlag af usande påstande;

               AF.

               der henviser til, at over halvdelen af de hviderussiske borgere har internetadgang; der henviser til, at de elektroniske medier giver nye muligheder for en bredere adgang til uafhængige medier, selv om nogle oppositionelle websteder er blevet blokeret i statslige institutioner og uddannelsesinstitutioner;

               AG.

               der henviser til, at Hviderusland ifølge FN's seneste indeks for menneskelig udvikling 2012 rangerer som nr. 50 sammenlignet med Rusland (nr. 55) og landene i det østlige partnerskab (Georgien (nr. 72), Ukraine (nr. 78), Aserbajdsjan (nr. 82), Armenien (nr. 87), Moldova (nr. 113));

               AH.

               der henviser til, at en af de vigtigste årsager til en vis social stabilitet i landet har været socialsikringsordningen, som borgerne nyder godt af, og som får dem til til gengæld at vælge at være politisk inaktive; der henviser til, at 65 % af hviderusserne modtager forskellige former for statsstøtte såsom pensioner, studiestipendier, arbejdsløshedsunderstøttelse mv.;

               AI.

               der henviser til, at en lav arbejdsløshed kan opnås kunstigt gennem støtte til statsejede virksomheder, som genererer omkring 70 % af BNP og beskæftiger 50 % af arbejdsstyrken;

               AJ.

               der henviser til, at den hviderussiske regering forsøger at tiltrække udenlandske investeringer — Hviderusland har en kvalificeret arbejdsstyrke, et privatiseringsprogram, seks økonomiske frizoner og en højteknologipark — men at systematisk statslig indgriben dog er åbenbar i den private sektor;

               AK.

               der henviser til, at de hviderussiske myndigheder indtil nu har givet udtryk for deres geopolitiske interesse i en yderligere økonomisk integration med Rusland med etablering af en eurasisk toldunion og økonomisk union; der samtidig henviser til, at langt størstedelen af alle direkte udenlandske investeringer i Hviderusland i de senere år har russisk oprindelse; der henviser til, at omkring 700 000 hviderussere ifølge eksperter i de seneste årtier er udvandret til Rusland, primært Moskva og Sankt Petersborg;

               AL.

               der henviser til, at der ses signaler både i EU og Hviderusland, der peger på en genoptagelse af forhandlingerne om Hvideruslands tiltrædelse af WTO, hvilket navnlig skal ses i sammenhæng med Ruslands tiltrædelse af WTO;

               AM.

               der henviser til, at de seneste meningsmålinger, der er foretaget under EU's Neighbourhood Barometer-projekt, viser, at over 50 % af den hviderussiske befolkning mener, at EU bør spille en større rolle i økonomisk udvikling, handel og regionalt samarbejde med Hviderusland;

               AN.

               der henviser til, at det moderniseringsprogram, som de hviderussiske myndigheder for nylig har forelagt, ifølge eksperter mest af alt er rettet imod at opgradere den grundlæggende industrielle infrastruktur, selv om der er behov for mere omfattende økonomiske reformer og et gennemsigtigt erhvervsklima i landet samt mindre statslig kontrol i alle erhvervssektorer;

               AO.

               der henviser til, at Hviderusland ifølge det af Transparency International udarbejdede indeks over opfattelsen af korruption for 2012 rangerer som nr. 123 ud af 176 lande og territorier sammenholdt med Ukraine (nr. 144), Aserbajdsjan (nr. 139), Rusland (nr. 133), Armenien (nr. 105), Moldova (nr. 94) og Georgien (nr. 51);

               AP.

               der henviser til, at Hviderusland for nylig tiltrådte Europarådets Sammenslutning af Stater mod Korruption, Greco, og blev medlem af Greta, mekanismen til bekæmpelsen af menneskehandel;

               AQ.

               der henviser til, at Hviderusland er omfattet af den europæiske naboskabspolitik, men at der i lyset af den politiske situation endnu ikke er udarbejdet en handlingsplan;

               AR.

               der henviser til, at støtten til Hviderusland på nuværende tidspunkt ydes under landestrategidokument 2007-2013;

               AS.

               der henviser til, at der i de finansielle overslag 2007-2013 blev afsat 33,4 mio. EUR til grænseoverskridende samarbejdsprojekter mellem Hviderusland og dets nabolande under det europæiske naboskabs- og partnerskabsinstrument (ENPI), og at der på nuværende tidspunkt er ca. 60 kommuner, der deltager i 50 fælles grænseoverskridende samarbejdsprojekter med Letland, Litauen og Hviderusland;

               AT.

               der henviser til, at der på nuværende tidspunkt kun er 20 hviderussiske eksperter, som deltager i de forskellige ENPI-projekter, sammenholdt med 120 i 2008;

               AU.

               der henviser til, at de hviderussiske myndigheder deltager aktivt i ekspertmøder inden for rammerne af den multilaterale del af det østlige partnerskab, navnlig i forbindelse med grænseoverskridende samarbejdsprojekter;

               AV.

               der henviser til, at 58 byer og kommuner i Polen, 47 i Litauen og 30 i Letland har et frugtbart samarbejde med deres partnerbyer og -kommuner i Hviderusland, og at euroregionen »Nemunas-Neman-Niemen«, der forener Litauen, Polen og Kaliningrad-regionen med Hviderusland om gennemførelsen af fælles projekter, kan betragtes som et eksempel på god praksis;

               AW.

               der henviser til, at hviderussiske borgere har opnået det største antal Schengen-visa pr. indbygger i verden i de seneste år; de henviser til, at de imidlertid skal afsætte mange flere penge og i mange tilfælde også mere tid og flere kræfter på at få et udstedet et visum end borgerne i andre lande i det østlige partnerskab og i Rusland;

               1.

               henstiller til Unionens højtstående repræsentant for udenrigsanliggender og sikkerhedspolitik/næstformanden i Kommissionen (HR/VP), EU-Udenrigstjenesten, Kommissionen, medlemsstaterne og Rådet, at de bør:

                           a)

                           indtrængende opfordre de hviderussiske myndigheder til at respektere menneskerettighederne og bevæge sig i retning af overgang til demokrati for at bringe landets selvvalgte isolering fra resten af Europa til ophør;

                           b)

                           gentage, at en absolut forudsætning for ethvert fremskridt i de bilaterale forbindelser, som vil kunne føre til en gradvis ophævelse af EU's restriktive foranstaltninger og løse op for forbindelserne mellem EU og Hviderusland, er en ubetinget og omgående frigivelse og rehabilitering af alle de tilbageværende politiske fangers politiske og borgerlige rettigheder;

                     Om politisk dialog

                           c)

                           udnytte det litauiske formandskab og topmødet om det østlige partnerskab i Vilnius som endnu en vigtig mulighed for at forbedre forbindelserne med Belarus, så snart alle politiske fanger er frigivet, med henblik på at genoptage den politiske dialog om bl.a. demokratiske reformer, frie og retfærdige valg, respekt for retsstaten, menneskerettighederne og de grundlæggende frihedsrettigheder samt inddragelse af oppositionen og civilsamfundet, forudsat at de hviderussiske myndigheder respekterer disse grundlæggende værdier;

                           d)

                           notere sig løsladelsen af Dzmitry Dashkevich og Aliaksandr Franskevich i henholdsvis august og september 2013, men beklage, at disse tidligere politiske fanger først genvandt deres frihed, da de havde udstået deres fængselsdomme fuldt ud;

                           e)

                           udnytte den midlertidige og betingede fjernelse af udenrigsministeren fra EU's visumspærreliste bedst muligt med henblik på at udbygge de overordnede og vigtigste diplomatiske kommunikationskanaler med Hviderusland, navnlig med henblik på at fremme hans deltagelse i topmødet om det østlige partnerskab, først og fremmest for at bane vej for en meningsfuld dialog om frigivelse af politiske fanger, men samtidig opretholde visumforbuddet og indefrysningen af aktiver for personer, der er direkte involveret i overtrædelse af standarderne for demokratiske valg og menneskerettighedskrænkelser;

                           f)

                           gennemføre en tilbundsgående evaluering af EU's nuværende restriktive foranstaltninger over for hviderussiske embedsmænd og virksomheder med henblik på om nødvendigt at forbedre effektiviteten af dem og tilpasse deres anvendelsesområde, udformning og gyldighed i forhold til udviklingen i landet og i dets forbindelser med EU;

                           g)

                           udarbejde en strategisk køreplan, inspireret af den fælles interimsplan og baseret på princippet om, at flere reformer giver flere midler, som skal omfatte prioriterede områder for reformer i Hviderusland med henblik på at forbedre forbindelserne og skabe et effektivt samarbejde inden for rammerne af ENP, forudsat at der tages konkrete skridt til demokratiske reformer;

                           h)

                           så snart valget er godkendt af internationale organisationer som frie og retfærdige, at høre Europa-Parlamentet om medtagelse af nye forslag om interparlamentariske forbindelser, såvel bilateralt som inden for Den Parlamentariske Forsamling Euronest, samtidig med at EU's støtte til Hvideruslands demokratiske kræfter og civilsamfund opretholdes;

                           i)

                           i overensstemmelse med artikel 24 TEU sikre sig medlemsstaternes støtte til EU's holdning over for Hviderusland, og at deres bilaterale forbindelser er i overensstemmelse med EU's aktiviteter; understrege, at et fast tilsagn fra alle EU-medlemsstater såvel som fra andre demokratiske lande om at handle i fællesskab kan fremme en vellykket udbredelse af universelle demokratiske værdier og reformer i Hviderusland;

                           j)

                           tilskynde til dialog med embedsmænd, som ikke er personligt involveret i undertrykkelse, med henblik med at forstærke samarbejdet mellem EU og Hviderusland; bidrage til deres interaktion med det hviderussiske samfund med henblik på i sidste ende at fremme reformer;

                           k)

                           opmuntre civilsamfundet i bred forstand, herunder fagforeninger og repræsentanter for erhvervslivet, samt den politiske opposition til at øge deres deltagelse i moderniseringsdialogen; på grundlag af henstillingerne fra den nationale platform under civilsamfundsforummet at afholde åbne offentlige høringer om dens indhold, formål, strategi og forvaltningsstruktur; styrke dialogen yderligere gennem den nødvendige finansielle bistand og fagkundskab og styrke oplysningskampagnen om dens indhold og forventede resultater;

                           l)

                           sikre, at enhver deltagelse fra myndighedernes side i moderniseringsdialogen, side om side med og på lige fod med den demokratiske opposition og civilsamfundet, sker i fuld respekt for de demokratiske principper og med henblik på at udvikle en konkurrencedygtig økonomi og fremme demokratiske reformer samt et pluralistisk samfund og retsstatsforhold;

                           m)

                           sikre, at civilsamfundet forbliver en vigtig aktør i den politiske dialog med EU med henblik på at fremme en demokratisk ændring i Hviderusland, og derfor støtte idéen om afholdelse af en civilsamfundskonference i Vilnius forud for det tredje topmøde om det østlige partnerskab;

                           n)

                           gøre fuld brug af Den Europæiske Demokratifond (EED) med det formål at støtte nøgleaktører, der virker inden for demokrati- og menneskerettighedsspørgsmål i Hviderusland, med fokus på de personer, der har haft svært ved at få adgang til traditionel EU-støtte;

                           o)

                           indtrængende anmode Rusland og landene i det østlige partnerskab om at opfordre Hviderusland til omgående og ubetinget at frigive og politisk rehabilitere alle politiske fanger og afholde sig fra yderligere politisk motiveret chikane;

                           p)

                           sikre, at repræsentanter for EU og medlemsstaterne, der aflægger Hviderusland besøg, holder regelmæssig kontakt til repræsentanter for civilsamfundet og oppositionen for at sikre en afbalanceret deltagelse af alle parter i processen i tilknytning til forbindelserne mellem EU og Hviderusland;

                           q)

                           overveje alle tilgængelige politiske muligheder med henblik på at opfordre Hviderusland til at:

                                       —

                                       fuldstændigt gennemføre reformer af valgloven i overensstemmelse med Organisationen for Sikkerhed og Samarbejde i Europas/Kontoret for Demokratiske Institutioner og Menneskerettigheders (OSCE/ODIHR's) henstillinger med henblik på at skabe et pluralistisk politisk system baseret på frie og retfærdige valg, hvor politiske idéer opstår på grundlag af en egentlig politisk konkurrence blandt politiske partier som et centralt aspekt af demokratiet;

                                       —

                                       tillade en genåbning af det lukkede OSCE-kontor i Minsk;

                                       —

                                       ophæve alle hindringer og restriktioner for udøvelsen af foreningsfriheden, ytringsfriheden, den frie bevægelighed og fredelige forsamlinger, som pålægges den demokratiske opposition, civilsamfundsorganisationer og ngo'er, herunder ophævelse af alle hindringer for registrering og for en fuldt ud fungerende faglig bistand til international udvikling samt for modtagelse heraf; reformere bestemmelserne i sin strafferet om deltagelse i ikke-registrerede organisationer;

                                       —

                                       gennemføre de nødvendige institutionelle ændringer til at sikre et uafhængigt retsvæsen i overensstemmelse med FN's særlige rapportørs henstillinger om uafhængighed blandt dommere og advokater samt uafhængige advokater ved at ændre og effektivt anvende lovgivningen om juridiske erhverv;

                                       —

                                       undlade at eksekvere henrettelsen af personer, der er blevet dømt til døden i 2013, og indføre et moratorium for dødsstraf efterfulgt af en egentlig afskaffelse heraf;

                                       —

                                       gennemføre de afgørelser vedrørende individuelle sager, der er truffet af FN's Menneskerettighedskomité og FN's Arbejdsgruppe om Vilkårlig Tilbageholdelse, og de henstillinger, der blev fremsat af FN's Komité mod Tortur i 2011 med henblik på at få standset umenneskelig og vanærende behandling;

                                       —

                                       fuldt ud samarbejde med FN's særlige rapportør om menneskerettighedssituationen i Hviderusland med henblik på at afhjælpe de alvorlige bekymringer, der gives udtryk for i hans rapport fra april 2013, samt som et første skridt give ham adgang til landet;

                                       —

                                       fuldt ud modernisere fængselsvæsenet og øge samarbejdet med Europarådet, først og fremmest ved at undertegne den europæiske konvention til forebyggelse af tortur og umenneskelig eller vanærende behandling eller straf og indrømme Komitéen til Forebyggelse af Tortur regelmæssig adgang til tilbageholdelsessteder, navnlig for politiske fanger og menneskerettighedsforkæmpere; tillade repræsentanter for andre relevante internationale og nationale organisationer, diplomater, civilsamfundsgrupper samt familiemedlemmer til politiske fanger adgang til hviderussiske fængsler;

                                       —

                                       indføre en uafhængig og fuldt funktionsdygtig national menneskerettighedsinstitution, som kan have form af en ombudsmand;

                                       —

                                       sikre lige muligheder og lige rettigheder for og inddragelse og ikke-forskelsbehandling af alle nationale mindretal og navnlig sikre en normalisering af situationen for sammenslutningen af polakker i Hviderusland; bringe marginaliseringen af romamindretallet til ophør og gøre fremskridt med hensyn til respekt for religiøse rettigheder og friheder samt med ikke-forskelsbehandling af LGBT-borgere;

                           r)

                           træffe følgende foranstaltninger med hensyn til en effektiv frihed for og adgang til medierne: opfordre Hviderusland til at ophæve akkrediteringsrestriktionerne for journalister og restriktioner på anvendelse af satellit-tv og øge den finansielle og tekniske bistand fra EU til alle typer uafhængige medier (i og uden for landet) for at sikre dem en bæredygtig eksistens og om muligt større adgang til dem; yde bistand til udfyldning af ansøgninger til europæiske støtteprogrammer og udvikling af fælles projekter og konsortier med internationale presseagenturer og udenlandske medier;

                     Om økonomisk og energimæssigt samarbejde

                           s)

                           søge en konstruktiv faglig dialog mellem EU og Hviderusland om makroøkonomisk udvikling og finansielle emner med henblik på at opnå et troværdigt tilsagn fra Hviderusland om makroøkonomiske og strukturelle reformer, herunder privatisering af statsejede virksomheder, liberalisering er priser, handel og banksystemet, udvikling af et egentligt socialt sikkerhedsnet og bekæmpelse af korruption;

                           t)

                           desuden understrege, at de ovennævnte reformer, forudsat at de væsentligste politiske betingelser er opfyldt, er afgørende for Hvideruslands økonomiske udvikling, vil kunne fremme europæiske investeringer og internationale lån samt sende et positivt signal om fjernelse af de eksisterende hindringer for WTO-forhandlinger og dermed vil kunne muliggøre yderligere integration i verdensøkonomien;

                           u)

                           tilbyde faglig bistand til at skabe et gunstigt erhvervsklima med henblik på at skabe lige betingelser, investeringssikkerhed og lige muligheder for alle virksomheder og især SMV'er;

                           v)

                           bistå Hviderusland yderligere i beskæftigelsesspørgsmål, herunder menneskelige ressourcer og udvikling af færdigheder, der er tilpasset arbejdsmarkedets efterspørgsel;

                           w)

                           opfordre Hviderusland til at gennemføre Den Internationale Arbejdsorganisations (ILO's) henstillinger, navnlig vedrørende foreningsfrihed og retten til registrering og til at drive virksomhed for uafhængige fagforeninger; opfordre Hviderusland til at ændre lovgivningen for at sikre, at arbejdstagere frit og uden hindringer kan opsige deres job både i den offentlige og private sektor;

                           x)

                           opfordre Hviderusland til at håndhæve de højest mulige internationale sikkerhedsstandarder og en virkelig uafhængig miljøindvirkningsvurdering i forbindelse med opførelsen og driften af alle atomkraftværker og til at optimere ekspertise og finansiering fra alle tilgængelige internationale instrumenter i fuld overensstemmelse med gældende internationale lovgivning, herunder Espoo-konventionen, Århus-konventionen samt forpligtelserne vedtaget den 23. juni 2011 med hensyn til gennemførelse af omfattende risiko- og sikkerhedsvurderinger (»stresstests«) under hensyntagen til de specifikationer, der er vedtaget af Kommissionen og European Nuclear Safety Regulators Group;

                           y)

                           bistå med at udvikle en diversificering af energiressourcerne og forsyningskanalerne i Hviderusland og dele EU's bedste praksis i forbindelse med gennemførelsen af internationale og regionale grønne økonomiske projekter med støtte til energieffektivitet og fornyelige energikilder;

                           z)

                           fremme yderligere regionalt samarbejde med Belarus, herunder gennem sektorinitiativer under det østlige partnerskab, navnlig om handel, energi, miljø og transport; tilskynde til bedste praksis med bilaterale økonomiske fora og samtidig tilstræbe øget kapacitetsopbygning blandt ikke-statslige aktører samt fremme god regeringsførelse og reform af den offentlige forvaltning;

                           aa)

                           fortsætte med at yde teknisk og sundhedsmæssig bistand til de borgere, der er berørt af atomkraftulykken på Tjernobyl;

                           ab)

                           tilskynde Hviderusland til at udnytte og udvikle ukonventionelle energikilder;

                     Om grænseforvaltning

                           ac)

                           styrke samarbejdet mellem EU og Hviderusland om grænseforvaltning og bekæmpelse af grænseoverskridende kriminalitet og navnlig bistå Hviderusland med at udvikle dets transitsystem, modernisere told- og grænsekontrolprocedurerne og fuldt ud gennemføre EU's integrerede grænseforvaltningsmodel;

                           ad)

                           sikre ubegrænset indrejse og rundrejse i Hviderusland for EU's diplomater og politikere;

                           ae)

                           tilbyde Hvideruslands grænseforvaltningsmyndigheder yderligere uddannelse på linje med Schengen-reglerne, hvilket er af gensidig interesse;

                           af)

                           overveje at yde en passende faglig bistand til indførelse af tidssvarende grænsekontrolsystemer og moderne infrastrukturer på EU's side;

                           ag)

                           tilbyde de relevante hviderussiske tjenestegrene tilstrækkelig undervisning i EU's bedste praksis for så vidt angår indførelsen af biometriske pas;

                           ah)

                           iværksætte et mobilitetspartnerskab mellem EU og Hviderusland og tilskynde Hviderusland til at tage aktivt del i det østlige partnerskabs panel om migration og asyl;

                           ai)

                           tilskynde til samarbejde mellem Belarus og De Forenede Nationers udviklingsprogram (UNDP) og De Forenede Nationers Børnefond (UNICEF) om støtte til programmer til bekæmpelse af menneskehandel;

                     Om civilsamfund og mellemmenneskelige forbindelser

                           aj)

                           øge andelen af projekter, der er til større gavn og mere synlige for den brede befolkning, hvilket vil kunne fremme borgernes forståelse for EU's værdier, standarder og politikker og understrege fordelene ved dens model og ekspertise; fremme de muligheder, der i den forbindelse følger af civilsamfundsforummet, navnlig i forbindelse med det kommende møde i Chisinau i oktober i år;

                           ak)

                           tage systematisk og kompromisløs afstand fra misinformation og misvisende oplysninger fra de hviderussiske myndigheder vedrørende EU's politikker og projekter ved at offentliggøre og udbrede alle nødvendige oplysninger (data, tal og lovgivning);

                           al)

                           intensivere den tekniske og finansielle støtte, bl.a. gennem den nye europæiske Demokratifond, til civilsamfundsorganisationer, uafhængige ngo'er, uafhængige medier, menneskerettighedsforkæmpere og fagforeninger, der er baseret i Hviderusland, eller til organisationer i medlemsstaterne, der har en væsentlig indvirkning i Hviderusland; mere aktivt inddrage civilsamfundet i gennemførelsen, overvågningen og vurderingen af EU-finansierede projekter; væsentligt øge kommunikationen og udbredelsen af information om EU for at udvikle borgernes forståelse for EU's holdning til grundlæggende rettigheder og frihedsrettigheder og behovet for sociale og økonomiske fremskridt;

                           am)

                           støtte organisationer, der arbejder for demokrati og menneskerettigheder, og ikke kun sådanne organisationer, der er baseret i Hviderusland, men også organisationer, der er baseret i udlandet, fordi de hviderussiske myndigheder konsekvent nægter dem at blive registreret; som et hasteanliggende revidere de seneste regler for anvendelse af EU-finansiering under EIDHR/NSLA-instrumentet, som i praksis udelukker velkendte og respekterede hviderussiske ngo'er fra ansøgningsproceduren;

                           an)

                           opfordre de hviderussiske myndigheder til at gennemføre afgørelse A/HRC/WGAD/2012/39 fra FN's Arbejdsgruppe om Vilkårlig Tilbageholdelse om menneskerettighedsforkæmperen Ales Bialiatskis sag, hvori det navnlig fastslås, at tilbageholdelsen af Ales Bialiatski, formand for menneskerettighedscentret »Viasna« og næstformand for Det Internationale Menneskerettighedsforbund (FIDH), var vilkårlig og i strid med artikel 20, stk. 1, i verdenserklæringen om menneskerettigheder og artikel 22 i den internationale konvention om borgerlige og politiske rettigheder;

                           ao)

                           opfordre Hviderusland til at sende en stående invitation til alle FN's særlige procedurer samt indbyde FN's særlige rapportør om situationen for menneskerettighedsforkæmpere til at aflægge landet besøg;

                           ap)

                           forpligte de hviderussiske myndigheder til at afskaffe strafansvar for modtagelse af udenlandske bidrag og give organisationer mulighed for at opbevare finansielle midler på udenlandske konti;

                           aq)

                           overveje unilateralt at lempe udstedelsen af visa og nedsætte prisen herfor fra 60 EUR til et niveau, der er overkommeligt for de hviderussiske borgere, og gøre fuld brug af den eksisterende fleksibilitet i visakodeksen, herunder fritagelse for eller nedsættelse af gebyret for korttidsvisa, navnlig for unge, for at fremme og intensivere mellemmenneskelig udveksling og bidrage til at forhindre en yderligere isolation af de hviderussiske borgere; desuden overveje unilateralt at nedsætte eller ophæve gebyret for langtidsvisa med det langsigtede mål at få skabt en visumfri ordning;

                           ar)

                           opfordre de hviderussiske myndigheder til at indlede forhandlinger med EU om visumlempelser og tilbagetagelsesaftaler med det langsigtede mål at få skabt en visumfri ordning, der kan fremme mellemmenneskelige forbindelser, og til snarest muligt at træffe foranstaltninger om lokale grænsehandelsaftaler med Polen og Litauen;

                           as)

                           øge samarbejdet mellem byer og kommuner i EU og Hviderusland baseret på eksempler på god praksis i nogle EU-medlemsstater, især Polen, Litauen og Letland;

                           at)

                           forsøge at skaffe flere uddannelses- og forskningsmuligheder i EU for hviderussere inden for områderne højere uddannelse, uformel uddannelse og voksenuddannelse; indlede og støtte et praktikprogram for unge hviderussiske fagfolk i EU's institutioner og andre internationale organisationer; yde mere støtte til European Humanities University og udvikle og støtte uddannelses- og erhvervsuddannelsesprogrammer i Hviderusland; sikre en passende og varig finansiering til Erasmus Mundus-programmet for hviderussiske studenter;

                           au)

                           aktivt finde måder, hvorpå Hviderusland kan forpligtes i en dialog om gennemførelse af dybtgående reformer i sit højere uddannelsessystem med henblik på bl.a. at udvikle akademisk frihed, institutionel autonomi og studenterdeltagelse med det formål på sigt at blive tilsluttet det europæiske område for videregående uddannelse (Bologna-processen);

                           av)

                           opfordre Det Internationale Ishockeyforbund til seriøst at genoverveje sin beslutning om at lade Hviderusland være vært for verdensmesterskabet i ishockey i 2014;

               2.

               pålægger sin formand at sende denne henstilling til Unionens højtstående repræsentant for udenrigsanliggender og sikkerhedspolitik/næstformanden i Kommissionen (HR/VP), EU-Udenrigstjenesten, Rådet og Kommissionen samt medlemsstaternes regeringer og parlamenter.

      (1)  Vedtagne tekster, P7_TA(2012)0410.

      (2)  Vedtagne tekster, P7_TA(2012)0112.

      (3)  EUT C 377 E af 7.12.2012, s. 162.

      (4)  EUT C 136 E af 11.5.2012, s. 57.

      (5)  Vedtagne tekster, P7_TA(2012)0334.

      (6)  EUT C 168 E af 14.6.2013, s. 26.

      (7)  EUT C 296 E af 2.10.2012, s. 105.

      (8)  EUT L 307 af 7.11.2012, s. 1.

      (9)  Data fra Independent Institute of Socio-economic Studies, april 2013.

      (10)  Listen over politiske fanger omfatter også Mikalai Statkevich, Pavel Seviarynets, Eduard Lobau, Mikalay Antukhovich, Mikalay Dziadok og Ihar Alienevich.


title: P6_TA(2007)0482#Forbindelserne EU/Serbien#Europa-Parlamentets henstilling af 25. oktober 2007 til Rådet om forbindelserne mellem Den Europæiske Union og Serbien (2007/2126(INI))

text:
C 263 E/626                                          Den Europæiske Unions Tidende                                  DA         16.10.2008
Torsdag, den 25. oktober 2007
             2.     mener, at Kommissionen i forbindelse med udkastet til særlige foranstaltninger i 2007 vedrørende Irak
             overskrider de gennemførelsesbeføjelser, som er fastsat i forordning (EF) nr. 1905/2006 basisretsakten, idet
             den har valgt en »feasibility-undersøgelse af Akkas-gasfeltet« som interventionsområde, hvor det overordnede
             mål er at undersøge mulighederne for udforskning af Akkas-gasfeltet i det vestlige Irak for at sammenkæde
             dens produktion til det syriske gasrørledningsnet og endvidere i givet fald at integrere dette projekt i arbejdet
             med projektet for det europæiske-arabiske Mashrek-gasmarked; påpeger, at undersøgelsen vil tage hensyn til
             Mashrek-nabolandenes og EU's interesser ved at integrere brøndenes produktion til det europæiske-Mashrek-
             gasmarked, og at denne integration vil åbne et stort potentielt marked for Akkas-felternes produktion og
             muliggøre en indledende integration af den irakiske naturgas i det regionale og europæiske marked, og
             mener derfor, at denne målsætning ikke er i overensstemmelse med artikel 2, stk. 1, og stk. 4 i forordning
             (EF) nr. 1905/2006, idet den primære målsætning med de foreslåede foranstaltninger ikke er udryddelse af
             fattigdom, og at de fastsatte målsætninger ikke opfylder kriterierne for statslig udviklingsbistand (ODA), som
             er fastlagt af OECD/DAC;
             3.     opfordrer Kommissionen til at trække sit udkast til afgørelse om særlige foranstaltninger vedrørende
             Irak tilbage eller ændre det og til at forelægge DCI-forvaltningsudvalget et nyt udkast til afgørelse, der fuldt
             ud overholder bestemmelserne i forordning (EF) nr. 1905/2006;
             4.     pålægger sin formand at sende denne beslutning til Rådet og Kommissionen og medlemsstaternes
             repræsentanter i DCI-forvaltningsudvalget samt medlemsstaternes parlamenter og regeringer.
             P6_TA(2007)0482
             Forbindelserne EU/Serbien
             Europa-Parlamentets henstilling af 25. oktober 2007 til Rådet om forbindelserne mellem Den Euro-
                                             pæiske Union og Serbien (2007/2126(INI))
             Europa-Parlamentet,
             — der henviser til forslag til henstilling til Rådet af Jelko Kacin for ALDE-Gruppen om forbindelserne
                   mellem Den Europæiske Union og Serbien (B6-0202/2007),
             — der henviser til sin beslutning af 29. september 2005 om forsvar af multietnicitet i Vojvodina (1),
             — der henviser til rapporten af 2. marts 2005 om sin ad-hoc delegations undersøgelsesmission til Vojvo-
                   dina og Beograd,
             — der henviser til oprettelsen af Republikken Serbien som efterfølgerstat for Statsunionen Serbien og
                   Montenegro efter en folkeafstemning den 21. maj 2006 i Montenegro, hvor der var flertal for uafhæn-
                   gighed,
             — der henviser til den nye serbiske forfatning, der vedtoges ved en folkeafstemning den 28.-29. oktober
                   2006,
             — der henviser til Kommissionens fremskridtsrapport 2006 om Serbien af 8. november 2006
                   (SEK(2006)1389),
             (1) EUT C 227 E af 21.9.2006, s. 620.
 ---pagebreak--- 16.10.2008     DA                                 Den Europæiske Unions Tidende                                           C 263 E/627
                                                                                Torsdag, den 25. oktober 2007
           — der henviser til Serbiens medlemskab af NATO's Partnerskab for Fred den 14. december 2006,
           — der henviser til resultatet af det serbiske parlamentsvalg den 21. januar 2007,
           — der henviser til Den Internationale Domstols (ICJ) dom af 26. februar 2007 i sagen Bosnien og Herce-
              govina mod Serbien og Montenegro,
           — der henviser til Europarådets Venedig-kommissions udtalelse nr. 405/2006 af 19. marts 2007 om Ser-
              biens forfatning,
           — der henviser til dannelsen af en ny regering i Beograd den 15. maj 2007,
           — der henviser til den serbiske regerings fem vigtigste målsætninger, som blev forelagt den 15. maj 2007,
           — der henviser til genoptagelsen af forhandlingerne om en stabiliserings- og associeringsaftale (SAA) den
              13. juni 2007,
           — der henviser til konklusionerne om det vestlige Balkan fra samlingen i Rådet (almindelige anliggender)
              den 12. februar og den 18. juni 2007,
           — der henviser til rapporten af 18. juni 2007 fra chefanklageren i Det Internationale Krigsforbrydertribu-
              nal vedrørende det Tidligere Jugoslavien (ICTY) til De Forenede Nationers Sikkerhedsråd om Serbiens
              samarbejde med ICTY,
           — der henviser til drøftelsen med chefanklageren i ICTY på mødet i Parlamentets Udenrigsudvalg den
              26. juni 2007,
           — der henviser til aftalen mellem EU og Serbien om korrekt håndhævelse af ejendomsrettigheder med
              henblik på opnåelse af både politisk og økonomisk stabilitet,
           — der henviser til forretningsordenens artikel 114, stk. 3, og artikel 90,
           — der henviser til betænkning fra Udenrigsudvalget (A6-0325/2007),
           A. der henviser til, at Serbiens fremtid ligger i Den Europæiske Union,
           B. der henviser til, at Serbien er en vigtig faktor for stabilitet og fremgang i regionen, og at udsigten til
              medlemskab af EU er et vigtigt incitament til gennemførelse af reformer,
           C. der henviser til, at Serbien har undertegnet den centraleuropæiske frihandelsaftale (CEFTA) og netop har
              afsluttet de tekniske forhandlinger vedrørende SAA; der henviser til, at Serbiens tiltrædelse til WTO kan
              være afsluttet inden 2008,
           D. der henviser til, at 70 % af de serbere, der stemte, er for medlemskab af EU, og at to tredjedele af
              borgerne stemte på partier, der tilhører den demokratiske lejr,
           E. der henviser til, at Serbien nu har en ny regering, som er proeuropæisk og reformvenlig,
           F. der henviser til, at Serbiens vellykkede genoptagelse af SAA-forhandlingerne kan tjene som et fremtidigt
              eksempel på de positive forandringer på det vestlige Balkan, som bl.a. EU har været med til at præge,
 ---pagebreak--- C 263 E/628                                           Den Europæiske Unions Tidende                                   DA         16.10.2008
Torsdag, den 25. oktober 2007
             G. der henviser til, at der er gjort reelle bestræbelser på at overvinde fortidens splittelse og holdninger, og
                  på at fremme et europæisk perspektiv for borgerne i Serbien, og at disse bestræbelser bør videreføres,
             H. der henviser til, at den serbiske økonomi i 2006 udviste stærk vækst (ca. 5,8 %), ligesom de udenland-
                  ske direkte investeringer var i stigning; der dog henviser til, at der stadig er bekymring vedrørende
                  underskuddet på de løbende poster, som fortsat er stigende, samt den store arbejdsløshed (ca. 20,9 % i
                  2006),
             I.   der henviser til, at korruption stadig er et stort problem i Serbien, og til, at Serbien i Transparency
                  Internationals indeks for iagttaget korruption (IPC-indekset) for 2006 havde en gennemsnitlig score på
                  3,0 (på en skala, der går fra 0 »meget korrupt« til 10 »ingen korruption«),
             J.   der henviser til, at to af de seks personer, som eftersøges af ICTY og er mistænkt for krigsforbrydelser,
                  for nylig er blevet arresteret og overført til Haag, og at de andre fire, herunder Ratko Mladić og Rado-
                  van Karadzić, stadig er på fri fod,
             K. der henviser til, at den serbiske offentlighed ikke er tilstrækkeligt informeret om omfanget af de forbry-
                  delser, der er blevet begået under de seneste krige, især i Srebrenica,
             L.   der henviser til, at krigene i Jugoslavien har bidraget til en fundamental ændring af det sociale mønster i
                  Serbien og bl.a. har medvirket til, at et stort antal førende politikere og intellektuelle er emigreret, og at
                  flygtninge og internt fordrevne er vendt hjem, ligesom de veteraner, der blev traumatiseret af volden i
                  1990'erne, er vendt tilbage,
             M. der henviser til, at opløsningen af Jugoslavien havde ødelæggende konsekvenser i form af tab af men-
                  neskeliv og menneskelige lidelser, og at forsoning mellem de etniske grupper derfor er af afgørende
                  betydning for, at der kan opnås stabilitet i området,
             1.    mener, at Serbien fortjener særlig anerkendelse for den fredelige løsning på en række vanskelige udfor-
             dringer i det seneste år, herunder opløsningen af Statsunionen Serbien og Montenegro, retfærdige og frie
             valg og dannelsen af en ny regering med en proeuropæisk holdning;
             2.    glæder sig over afslutningen af de tekniske forhandlinger om en SAA mellem den serbiske regering og
             EU efter en pause på 13 måneder; tilskynder begge parter til at træffe alle de nødvendige foranstaltninger
             med henblik på at undgå tekniske forsinkelser i perioden forud for aftalens undertegnelse, således at denne
             kan finde sted i 2007; mener, at undertegnelsen af SAA-aftalen er et vigtigt skridt på vejen mod tiltrædelse
             til EU;
             3.    glæder sig over den serbiske regerings vilje til at samarbejde med ICTY, hvad der baner vejen for
             yderligere samarbejde med EU, men understreger, at dette samarbejde skal føre til yderligere resultater i
             løbet af kort tid;
             4.    tager den orientering til efterretning, som hovedanklageren ved ICTY, Carla del Ponte, gav på samlin-
             gen i Rådet (almindelige anliggender og eksterne forbindelser) i Luxembourg den 15. oktober 2007; opfor-
             drer Serbien til at løse de udestående spørgsmål vedrørende det uindskrænkede samarbejde med ICTY forud
             for Carla del Pontes forestående besøg i Beograd; opfordrer Kommissionen til, når der er fundet en løsning
             på disse spørgsmål, at parafere stabiliserings- og associeringsaftalen uden yderligere udsættelser;
             5.    lykønsker Serbien med dets nylige fremskridt i forbindelse med samarbejdet med ICTY, som har åbnet
             for en genoptagelse af SAA-forhandlingerne og gjort det muligt for ICTY's chefanklager, Carla Del Ponte, at
             fremsætte en positiv vurdering af Serbiens samarbejde med ICTY; glæder sig over, at Zdravko Tolimor og
             Vlastimir Dordević er blevet arresteret og overført til Haag, at premierminister Koštunica har forsikret Carla
             Del Ponte om, at »der sandsynligvis vil komme flere arrestationer« (herunder af den tidligere bosnisk-serbiske
             general Ratko Mladić), og at der er blevet etableret nye strukturer, der tager sigte på at centralisere alle
             foranstaltninger til pågribelse af personer på flugt, herunder forbedret gennemsigtighed i det nationale sik-
             kerhedsråd; glæder sig over samarbejdet mellem myndighederne i Serbien, Bosnien-Hercegovina og Monte-
             negro med henblik på at lette de seneste overførsler til Haag;
 ---pagebreak--- 16.10.2008         DA                               Den Europæiske Unions Tidende                                          C 263 E/629
                                                                                Torsdag, den 25. oktober 2007
           6.      minder Serbien om, at undertegnelsen af SAA'en er betinget af fuldt samarbejde med ICTY, og at dette
           bør føre til arrestationen og overførslen af alle de øvrige tiltalte, samtidig med at det konstaterer, at de
           seneste arrestationer viser, at de serbiske myndigheder er i stand til at opspore og pågribe tiltalte krigsfor-
           brydere; understreger endvidere, at et fuldt samarbejde med ICTY ikke kun er en international forpligtelse
           men også et vigtigt skridt hen imod en varig forsoning i området; opfordrer med henblik herpå det serbiske
           parlamentet til at overholde sine forpligtelser i henhold til ovennævnte ICJ-dom og til at vedtage en erklæ-
           ring, hvori folkemordet i Srebrenica fordømmes;
           7.      mener i betragtning af tidsplanen for lukning af ICTY, som i øjeblikket medfører en afslutning af
           retssagerne senest i 2008, at det vil blive nødvendigt at overveje en forlængelse af ICTY's mandat, hvis
           tiltalte krigsforbrydere arresteres efter denne dato;
           8.      bemærker, at den kompromisaftale, som Det Europæiske Råd nåede frem til på mødet i Bruxelles den
           21. og 22. juni 2007, baner vejen for et fornyet retsgrundlag for Den Europæiske Union i 2009 ved at
           tilvejebringe de nødvendige institutionelle rammer for fremtidige udvidelser og give EU og Serbien mulighed
           for at gennemføre tiltrædelsesprocessen på en dynamisk måde på grundlag af Serbiens udvikling og resulta-
           ter;
           9.      mener, at en afklaring på spørgsmålet om Kosovos status både vil øge stabiliteten på det vestlige
           Balkan og lette områdets integration i Den Europæiske Union;
           10.      glæder sig over at kunne konstatere, at Serbien har gjort betydelige økonomiske fremskridt siden
           2000 med en gennemsnitlig årlig vækstrate på 5 %; bemærker imidlertid, at dette ifølge IMF's vurdering
           ikke er blevet omsat i en begrænsning af fattigdommen eller af den meget høje ledighed (som er på over
           20 %); mener, at bekæmpelsen af disse problemer er blandt den nye regerings største udfordringer; opfordrer
           derfor de serbiske myndigheder til i højere grad at forpligte sig til at fremme beskæftigelsen og bekæmpe
           fattigdommen og at træffe effektive foranstaltninger for at sikre en mere afbalanceret økonomisk udvikling i
           alle dele af landet med særligt henblik på de økonomisk underudviklede områder i Serbiens sydøstlige og
           østlige del;
           11.      mener, at en yderligere udvikling af de administrative strukturer og procedurer kan øge tilliden til
           retsstaten, styrke markedsøkonomien og skabe økonomisk vækst i Serbien; opfordrer de serbiske myndig-
           heder til at forbedre det økonomiske klima for udenlandske investeringer og gennemsigtigheden i handels-
           forbindelserne;
           12.      glæder sig over, at Serbien har en ny forfatning, som indeholder positive bestemmelser om mennes-
           kerettigheder; bemærker imidlertid, at der er behov for yderligere forbedring af den retlige ramme for
           beskyttelse af mindretal; er bekymret over de problematiske bestemmelser i forbindelse med proceduren
           for udpegelse, forfremmelse og afskedigelse af dommere og anklagere og manglen på hensigtsmæssige
           offentlige høringer eller parlamentarisk behandling under udarbejdelsen heraf; opfordrer de serbiske myndig-
           heder til at overveje at øge omfanget af territorial decentralisering, især hvad angår Vojvodina;
           13.      fremhæver vigtigheden af at sikre, at EU's støtte ydes på en sådan måde, at der tages hensyn til
           Serbiens nuværende territoriale og administrative struktur og den etniske sammensætning og de traditionelle
           økonomiske og kulturelle forbindelser i de pågældende områder med fuld inddragelse af de lokale og regio-
           nale myndigheder; opfordrer Kommissionen, Rådet og Parlamentets kompetente udvalg til nøje at overvåge
           dannelsen af regioner på NUTS 2-niveau (Fælles Nomenklatur for Statistiske Regionale Enheder) i Serbien
           med kritisk opmærksomhed;
           14.      lykønsker Serbien med den større åbenhed, der er indført i regeringens og parlamentets arbejde, og
           med dets solide administrative kapacitet; glæder sig over Serbiens vedtagelse af finansloven for 2007 samt
           over udnævnelsen af en ombudsmand og en kommitteret for information af offentligheden, en chef for
           Serbiens centralbank og medlemmerne af ledelsen af statens revisionsorgan; beklager, at der endnu ikke er
           udpeget dommere til forfatningsdomstolen;
 ---pagebreak--- C 263 E/630                                           Den Europæiske Unions Tidende                                DA        16.10.2008
Torsdag, den 25. oktober 2007
             15.      er overbevist om, at et af de vigtigste spørgsmål med hensyn til menneskerettigheder består i at finde
             holdbare løsninger for flygtninge og internt fordrevne personer, navnlig fordi Serbien stadig huser et meget
             stort antal flygtninge, hovedsagelig fra Kroatien, og delvis fra Bosnien-Hercegovina samt internt fordrevne
             fra Kosovo; beklager dybt, at fristen ved udgangen af 2006 for en løsning af alle problemer vedrørende
             flygtningens repatriering og erstatning for tabt ejendom i medfør af Sarajevo-erklæringen, der blev under-
             tegnet den 31. januar 2005 af Kroatien, Bosnien-Hercegovina og Serbien og Montenegro, er overskredet, og
             at der siden kun er gjort beskedne fremskridt;
             16.      opfordrer derfor den serbiske regering til at fortsætte sine bestræbelser på at gennemføre Sarajevo-
             erklæringen, bl.a. ved indførelse af klare retlige rammebestemmelser, der også skal omfatte retten til at vende
             tilbage til oprindelsesstedet og retten til erstatning for tabt ejendom; opfordrer indtrængende EU, dens med-
             lemsstater og det internationale samfund til fortsat at støtte flygtningenes rettigheder og til fortsat at yde
             støtte til de pågældende lande, f.eks. ved at afsætte tilstrækkelige øremærkede finansielle midler til dette
             formål; betoner, at integration eller genbosættelse af internt fordrevne og flygtninge ikke må føre til en
             væsentlig ændring af den etniske balance i et område eller en region; henviser i denne forbindelse til Euro-
             parådets rammekonvention af 1. februar 1995 om beskyttelse af nationale mindretal;
             17.      anerkender de fremskridt, der er gjort for at bekæmpe organiseret kriminalitet og korruption, som
             for nylig har resulteret i mange højtprofilerede arrestationer, samtidig med, at det bemærker, at korruption,
             især inden for politiet og retsvæsenet, fortsat er et alvorligt problem, og at den officielle efterforskning i
             forbindelse med korruptionssager ofte lader til at være politisk motiveret; påpeger, at korruption i høj grad
             bremser tiltrækning af udenlandske investeringer, og opfordrer den serbiske regering til at indføre en over-
             ordnet strategi til bekæmpelse af korruption; anser det for nødvendigt at fortsætte kampen mod den orga-
             niserede kriminalitet;
             18.      glæder sig over gennemførelsen af overdragelsen af ansvaret for beskyttelsen af statsgrænserne fra
             hæren til politiet som et stort skridt i retning af opfyldelsen af EU's standarder; opfordrer indtrængende
             Rådet og Kommissionen til yderligere at tilskynde den serbiske regering til at foretage en omfattende reform
             af politiet, sikkerhedstjenesterne og hæren, herunder foranstaltninger, der sikrer mere omfattende civil kon-
             trol med militæret; mener, at politireformen bør tage højde for behovet for politistyrker, der behersker
             mindretalssprog, i områder, hvor der bor store mindretalsbefolkninger;
             19.      mener, at fremme af retsstatsprincippet og en konsekvent anvendelse af lovgivningen bør være en af
             regeringens topprioriteter; glæder sig over de tiltag, der hidtil er truffet med henblik på en reform af rets-
             væsenet, men understreger, at det er nødvendigt, at denne proces fortsættes, navnlig med hensyn til varig-
             heden af retssager, vidnebeskyttelse, bekæmpelse af korruption og dommernes uafhængighed; beklager, at
             forfatningsdomstolen ikke fungerer, og påpeger, at dette ikke er befordrende for udviklingen af demokrati og
             demokratisk lovgivning i Serbien;
             20.      glæder sig over afslutningen af retssagen om drabet på premierminister Zoran Djindjic og støtter det
             seneste initiativ, som den særlige anklagemyndighed har truffet for at klarlægge de politiske motiver bag
             drabet;
             21.      glæder sig over det arbejde, som den serbiske anklager for krigsforbrydelser udfører, men beklager, at
             de nationale retssager om krigsforbrydelser undergraves af manglen på gennemsigtighed og politiske vilje til
             at forfølge sporet i kommandokæden fra de umiddelbare gerningsmænd til der, der gav ordrerne; mener, at
             de straffe, som den serbiske krigsforbryderdomstol idømte fire medlemmer af den paramilitære gruppe
             »Skorpionerne« for henrettelsen af seks muslimer fra Srebrenica, ikke stod i forhold til den afskyelige forbry-
             delses karakter; bemærker, at den serbiske præsident offentligt har udtrykt beklagelse over, at der blev idømt
             korte straffe;
             22.      mener, at borgerne i Serbien er berettiget til at høre sandheden om strategierne i forbindelse med
             krig og folkemord, der for nylig er gennemført i deres navn, og få kendskab til, hvem der udførte krigsfor-
             brydelserne; mener, at Serbien må acceptere sin umiddelbare fortid på ærlig vis, for at der kan ske frem-
             skridt, og at en bearbejdning af fortiden er en nødvendig forudsætning for forsoning med Serbiens naboer;
             opfordrer regeringen til at genetablere kommissionen for sandhed og forsoning, som blev nedsat i 2001,
             ikke mindst for at fremme et positivt klima i de dele af landet, der har været mest berørt af etniske kon-
             flikter; opfordrer indtrængende Kommissionen til at fremme initiativer til at lette kontakten mellem menne-
             sker i regionen og stille flere midler til rådighed med henblik herpå;
 ---pagebreak--- 16.10.2008        DA                                Den Europæiske Unions Tidende                                            C 263 E/631
                                                                                Torsdag, den 25. oktober 2007
           23.     glæder sig over den serbiske præsidents undskyldning til de kroatiske borgere for krigsforbrydelser
           begået i Serbiens navn i krigen; anser denne undskyldning for at være et udtryk for stor politisk modenhed
           og demokratisk lederskab i Serbien og et konkret udtryk for den nuværende regerings vilje til at lade ven-
           skab og samarbejde være ledende principper i samarbejdet med nabolandene;
           24.     mener, at forsoning og retfærdighed er ufravigelige betingelser for stabiliteten og udviklingen i alle
           landene i området og for deres integration i Den Europæiske Union; opfordrer indtrængende Serbiens nabo-
           lande til at følge denne model og fordømmer ethvert udtryk for etnisk intolerance og racisme på deres
           område;
           25.     mener, at EU og dens medlemsstater bør iværksætte og støtte programmer, som har til formål at yde
           psykosocial rådgivning, der primært, men ikke kun, skal være henvendt til kvinder og børn, som er blevet
           traumatiseret af deres oplevelser før og under krigen;
           26.     glæder sig over det nylige samarbejde mellem Beograd og Priština i forbindelse med eftersøgningen
           efter savnede personer fra Kosovo-konflikten, navnlig de nylige fælles bestræbelser i Raška-distriktet; opfor-
           drer den serbiske regering til at udsende en offentlig rapport om Mačkatica;
           27.     opfordrer Rådet og Kommissionen til at tildele tilstrækkelige økonomiske midler til International
           Commission for Missing Persons (den internationale kommission vedrørende savnede personer) (ICMP) for
           at give organisationen mulighed for at afslutte sit arbejde med at identificere alle savnede personer på det
           tidligere Jugoslaviens område inden 2010; mener, at ICMP's arbejde udgør et væsentligt bidrag til processen
           hen imod sandhed, retfærdighed og forsoning i regionen;
           28.     konstaterer, at ifølge en undersøgelse, der er foretaget af Strategic Marketing Agency for den serbiske
           studenterorganisation i 2004, har 70 % af de serbiske universitetsstuderende aldrig været i udlandet; glæder
           sig over initiativerne til at give de serbiske studerende mulighed for at studere i EU-landene; opfordrer
           medlemsstaterne til at finde nye metoder til gensidig påvirkning i forhold til det serbiske folk;
           29.     bemærker, at Serbien bidrager aktivt til det regionale samarbejde og de gode naboskabsforbindelser
           gennem medlemskab af adskillige regionale initiativer, som f.eks. stabilitetspagten/det regionale samarbejds-
           råd og CEFTA; opfordrer Serbien til fortsat at være sig sit ansvar i regionen bevidst; understreger, at det i høj
           grad er i Serbiens interesse at udvikle og opretholde gode forbindelser med dets regionale partnere, at styrke
           et effektivt grænseoverskridende samarbejde, at udnytte de nationale mindretals potentiale i grænseområ-
           derne fuldt ud samt at deltage aktivt i bilaterale, regionale og europæiske infrastrukturprojekter; gentager,
           at fremtiden for alle lande i regionen ligger i EU;
           30.     tilskynder den serbiske regering til at fremme gode naboskabsforbindelser i Bosnien-Hercegovina;
           31.     opfordrer indtrængende den serbiske regering til at fortsætte dialogen med sine naboer i Sydøsteu-
           ropa vedrørende grænsespørgsmål i lyset af, at de territoriale grænser mellem Serbien og Kroatien og mel-
           lem Serbien og Bosnien-Hercegovina endnu ikke er fastlagt;
           32.     roser Serbien i forbindelse med forbedringen af forholdet mellem de etniske grupper, især i Vojvo-
           dina, hvor der er sket et fald i episoderne mellem etniske grupper, om end de ikke er ophørt helt; opfordrer
           de serbiske myndigheder til at træffe yderligere foranstaltninger for at fremme udviklingen blandt de natio-
           nale mindretal i det multietniske Vojvodina, at fremme fredelig sameksistens mellem disse mindretal og at
           sikre, at politiet, domstolene og andre statslige organer er etniske neutrale i deres adfærd samt sikre, at de
           etniske forhold afspejles i sammensætningen af personalet i disse organer for at opbygge den nødvendige
           tillid over for disse institutioner i befolkningen; opfordrer desuden de serbiske myndigheder til omhyggeligt
           at forvalte enhver indrejse af flygtninge for at undgå en ødelæggelse af den etniske, kulturelle, religiøse,
           økonomiske og politiske balance i området med henblik på at sikre en vellykket integration af flygtningene
           i et multikulturelt miljø; fremhæver vigtigheden af programmer, som har til formål at opbygge tolerance
           mellem samfundene, navnlig i Vojvodina; mener, at det desuden er nødvendigt med EU-støtte til disse
           programmer;
 ---pagebreak--- C 263 E/632                                           Den Europæiske Unions Tidende                                 DA        16.10.2008
Torsdag, den 25. oktober 2007
             33.     glæder sig over, at etniske albanske partier i Preševo-dalen for første gang i ti år deltog i det netop
             afholdte valg, og at mindretal er repræsenteret i både den lovgivende og udøvende del af magten; mener, at
             Sandžak fortsat er et område, der giver anledning til særlig bekymring, og opfordrer regeringen til at sam-
             arbejde med de lokale politiske aktører for at formulere en politik til imødegåelse af yderligere radikalisering
             og splittelse i samfundet;
             34.     glæder sig over, at der i 2007-budgettet er afsat midler til projekter, som står i direkte forbindelse
             med årtiet for romaernes inddragelse; er imidlertid bekymret over den generelle mangel på en systematisk
             politisk strategi for forbedring af romaernes liv og levevilkår, også for de internt fordrevne og repatrierede
             personer, og over den vedvarende diskrimination over for roma-samfundet;
             35.     opfordrer den serbiske regering til en fuldstændig realisering af de nationale handlingsplaner for
             gennemførelsen af tiåret for romaernes inddragelse, både økonomisk og institutionelt, med henblik på at
             formulere praktiske og bæredygtige løsninger for roma-samfundet; minder Serbien om, at vedtagelsen af en
             generel lovgivning mod diskrimination og en varig repatriering af de romaer, der stadig bor i lejre, optræder
             på listen over prioriterede målsætninger som led i EU-partnerskabet med Serbien;
             36.     bemærker, at der er oprettet et agentur for menneske- og mindretalsrettigheder direkte under premi-
             erministeren, som erstatter det tidligere forbundsministerium for menneskerettigheder og mindretalsrettighe-
             der; opfordrer premierministeren til at føre en kohærent og aktiv mindretalspolitik og sikre, at menneske- og
             mindretalsrettighederne prioriteres i regeringens arbejde; glæder sig over, at den nye serbiske forfatning giver
             de nationale råd for etniske mindretal et forfatningsgrundlag, og opfordrer til vedtagelse af ny lovgivning for
             at sikre bedre regulering af disse råds status, arbejde og etablering; håber, at denne lovgivning vil skabe et
             bedre retsgrundlag for beskyttelse af mindretalsrettigheder og integration af alle nationale mindretal, uanset
             deres oprindelse, i alle statsstrukturer;
             37.     glæder sig over vedtagelsen af en omfattende national strategi for bekæmpelse af menneskehandel,
             men opfordrer indtrængende den serbiske regering til at være mere konsekvent i retsforfølgelsen af sager
             og sikringen af, at menneskehandlere idømmes og afsoner fængselsdomme, der svarer til forbrydelsens
             karakter;
             38.     mener, at omdannelsen af Serbiens statsejede radio (RTS) til et offentlig-retligt organ udgør et skridt
             fremad, men henleder opmærksomheden på den manglende offentlige debat om ændringer i radio- og
             fjernsynsloven og på mangler i udnævnelsesproceduren for RTS's bestyrelsesmedlemmer; henleder endvidere
             opmærksomheden på behovet for at udarbejde fuldstændigt demokratiske regler om fordelingen af radio- og
             tv-frekvenser og navnlig om muligheden for at anke frekvensmyndighedens afgørelser; beklager dybt, at der
             ikke er sket fremskridt i opklaringen af sager om mord på journalister, og beklager det seneste mordforsøg
             på en fremtrædende efterforskningsreporter, som beskæftigede sig med krigsforbrydelser og organiseret kri-
             minalitet; anmoder om, at de relevante myndigheder finder frem til ophavsmændene og foretager en til-
             bundsgående undersøgelser af forbrydelsen;
             39.     bemærker, at der findes en veludviklet ngo-sektor, og glæder sig over myndighedernes bestræbelser
             på at rådføre sig med den civile sektor, især det særlige samarbejdsmemorandum, som blev undertegnet af
             det serbiske kontor for europæisk integration og ngo'er og rådet for forbindelserne med civilsamfundet, der
             blev nedsat af Serbiens præsident, og det udenrigspolitiske råd, der blev nedsat af den serbiske udenrigs-
             minister, samt medtagelsen af ngo-repræsentanter i det statslige råd for europæisk integration, som premi-
             erministeren er formand for; opfordrer Serbiens parlament til at vedtage lovgivning for at forbedre retsstil-
             lingen for civilsamfundets organisationer;
             40.     fordømmer den offentlige bagtalelse af de aktører i civilsamfundet, som kritiserer regeringen eller gør
             opmærksom på sensible spørgsmål, såsom krigsforbrydelser; beklager den seneste stribe politisk begrundede
             overgreb og advarer mod det mere og mere udbredte fænomen med hadfyldt sprogbrug i medierne og
             politiske foranstaltninger, der tager sigte på menneskerettighedsforkæmpere, journalister og politikere;
             41.     glæder sig over undertegnelsen af aftalerne om lempelse af visumudstedelse og tilbagetagelse den
             18. september 2007 og opfordrer indtrængende Rådet til at sikre, at de træder i kraft inden udgangen af
             2007; hilser vedtagelsen af loven om rejsedokumenter velkommen og bemærker, at lovgivning om asyl,
             statslige grænser og udlændinge er ved at blive vedtaget; opfordrer Rådet til med støtte fra Kommissionen
             at udarbejde en konkret køreplan for rejse uden visum og støtteforanstaltninger til forbedring af rejsemulig-
             hederne for en større del af befolkningen og navnlig for de unge; understreger vigtigheden af mobilitet for
 ---pagebreak--- 16.10.2008        DA                                Den Europæiske Unions Tidende                                            C 263 E/633
                                                                                Torsdag, den 25. oktober 2007
           den politiske og økonomiske udvikling i Serbien, idet befolkningen i kraft af mobiliteten får mulighed for at
           få førstehåndskendskab til EU og fremme Serbiens europæiske integrationsproces; opfordrer til større del-
           tagelse i projekter for livslang læring og kulturel udveksling; opfordrer Rådet til at overveje oprettelsen af en
           fælles ordning for behandling af visumansøgninger på en sådan måde, at arbejdsbyrden lettes for de kon-
           sulater, der har mest arbejde, og for at sikre, at ansøgningerne behandles inden for rimelige tidsfrister;
           42.     mener, at reformen af uddannelsessystemet ikke kun er absolut nødvendig, men også den eneste
           måde, hvorpå Serbien kan udvikle et nyt værdisystem for yngre generationer inden for rammerne af den
           aktuelle demokratiseringsproces;
           43.     opfordrer Rådet, Kommissionen og alle medlemsstater til at gøre en fælles indsats for at øge EU's
           synlighed i Serbien og opfordrer indtrængende Kommissionen til at undgå yderligere forsinkelser i forbin-
           delse med ansættelse af personale til dens delegationskontor, herunder eksperter til forvaltning af IPA-midler
           (Instrument for førtiltrædelsesbistand);
           44.     opfordrer Udenrigsudvalget og dets Underudvalg om Menneskerettigheder til fortsat at følge situati-
           onen i Vojvodina nøje og at følge op på ovennævnte rapport fra dets ad-hoc delegationsundersøgelsesmis-
           sion til Vojvodina;
           45.     opfordrer de serbiske myndigheder til så hurtigt som muligt at indføre lovgivning om tilbagelevering
           på linje med lovene i andre lande, som giver mulighed for kompensation for de faktiske omkostninger, når
           dette er relevant, i stedet for statsobligationer;
           46.     opfordrer de nye medlemsstater til at spille en aktiv rolle på Serbiens vej mod EU, således at Serbien
           kan udnytte deres erfaringer med reformer;
           47.     opfordrer de serbiske myndigheder til at fortsætte med at tilnærme sig EU's miljølovgivning og -
           standarder samt til at gennemføre og håndhæve den vedtagne lovgivning;
           48.     glæder sig over Serbiens medlemskab af det syvende rammeprogram for forskning og teknologisk
           udvikling; opfordrer Rådet til at øge antallet af programmer vedrørende venskabsbyer og teknisk bistand,
           navnlig dem, der henvender sig til unge;
           49.     pålægger sin formand at sende denne henstilling til Rådet og til orientering til Kommissionen og
           medlemsstaternes og Serbiens regeringer og parlamenter.
           P6_TA(2007)0483
           Forbindelserne mellem EU og Afrika
           Europa-Parlamentets beslutning af 25. oktober 2007 om status over forbindelserne mellem EU og
                                                        Afrika (2007/2002(INI))
           Europa-Parlamentet,
           — der henviser til den erklæring og den handlingsplan, der blev udarbejdet på EU-Afrika topmødet i Cairo
                den 3. og 4. april 2000 forestået af Organisationen for Afrikansk Enhed og EU,
           — der henviser til den strategiske plan for 2004-2007 fra Kommissionen for Den Afrikanske Union (AUC)
                vedtaget den 7. juli 2004 på det tredje topmøde mellem de afrikanske stats- og regeringschefer i Addis
                Ababa, Etiopien,


Avis juridique important

|

31974H0256

74/256/EØF: Kommissionens Henstilling af 17. april 1974 til den tyske regering vedrørende de foreløbige udkast til gennemførelsesforanstaltninger til Rådets forordninger (EØF) nr. 516/72 og 517/72 og Kommissionens forordning (EØF) nr. 1172/72 (Kun den tyske udgave er autentisk)

EF-Tidende nr. L 141 af 24/05/1974 s. 0003 - 0003

++++  KOMMISSIONENS HENSTILLING  af 17 . april 1974  til den tyske regering vedroerende de foreloebige udkast til gennemfoerelsesforanstaltninger til Raadets forordninger ( EOEF ) nr . 516/72 og nr . 517/72 og Kommissionens forordning ( EOEF ) nr . 1172/72   ( Den tyske tekst er den eneste autentiske )   ( 74/256/EOEF )  Tysklands faste repraesentation har ved brev af 17 . september 1973 givet Kommissionen meddelelse om de foreloebige udkast til forordning samt til almindelige administrative bestemmelser til gennemfoerelse af bestemmelserne i   - Raadets forordning ( EOEF ) nr . 516/72 af 28 . februar 1972 ( 1 ) ,   - Raadets forordning ( EOEF ) nr . 517/72 af 28 . februar 1972 ( 2 ) ,   - Kommissionens forordning ( EOEF ) nr . 1172/72 af 26 . maj 1972 ( 3 ) .  Denne meddelelse udgoer en hoering af Kommissionen i henhold til artikel 24 i forordning ( EOEF ) nr . 516/72 og artikel 22 i forordning ( EOEF ) nr . 517/72 .  For saa vidt angaar forordning ( EOEF ) nr . 1172/72 skal meddelelsen i henhold til artikel 6 i naevnte forordning betragtes som en oplysning til Kommissionen om de bestemmelser , som den tyske regering har til hensigt at traeffe paa dette omraade .  Kommissionen konstaterer foerst og fremmest med beklagelse , at den tyske regering ikke har overholdt den i artikel 24 i forordning ( EOEF ) nr . 516/72 og i artikel 22 i forordning ( EOEF ) nr . 517/72 fastsatte frist for indfoerelse af gennemfoerelsesforanstaltninger til disse forordninger .  Med hensyn til indholdet af de foreloebige udkast til forordning samt de almindelige administrative foranstaltninger henstiller Kommissionen foelgende :  1 . Artikel 12 i det foreloebige udkast til forordning giver naermere bestemmelser om overtraedelserne af de paagaeldende faellesskabsforordninger og lader , under henvisning til artikel 61 , stk . 4 i lov om personbefordring de der fastsatte sanktioner have gyldighed heroverfor . Blandt de overtraedelser , der medfoerer sanktion , opregnes dog ikke manglende opfyldelse af den i artikel 10 , stk . 1 i forordning ( EOEF ) nr . 517/72 omhandlede meddelelsespligt . I artikel 22 , stk . 2 i denne forordning paalaegges det udtrykkeligt medlemsstaterne at fastsaette sanktioner i det foreliggende tilfaelde .  Foelgelig henstilles det til den tyske regering at udbedre denne mangel .  2 . Kommissionen konstaterer , at de oevrige bestemmelser , der er blevet forelagt den af den tyske regering , opfylder de forpligtelser , der er paalagt medlemsstaterne i medfoer af de paagaeldende faellesskabsforordninger .  Udfaerdiget i Bruxelles , den 17 . april 1974 .  Paa Kommissionens vegne  François-Xavier ORTOLI  Formand  ( 1 ) EFT nr . L 67 af 20 . 3 . 1972 , s . 13 .  ( 2 ) EFT nr . L 67 af 20 . 3 . 1972 , s . 19 .  ( 3 ) EFT nr . L 134 af 12 . 6 . 1972 , s . 1 .